Olen saanut jälleen kipinää valokuvaamisen ja kuvannut kevään aikana 2-3 kertaa teemalla ”Maisema muuttuu”. Edellisessä tekstissäni ”Kesän odotus” on muutama kuva melko lähellä kotiani sijaitsevasta vanhasta veneenlaskupaikasta ja venevajasta.
Aiempina vuosina, niin kesäisin kuin talvisinkin, olen käynyt lukuisia kertoja kuvaamassa vanhaa venevajaa ja sen edestä avautuvaa järvimaisemaa.
Tämän kevään ja kesän aikana paikka on muuttunut täydellisesti. Vanhan idyllisen venevajan ympärille on rakentunut moderni venevalkama. En tiedä olenko iloinen vai surullinen? Järvimaisema on toki edelleenkin tallella, mutta venevaja näyttää kovin orvolta uudenaikaisessa ympäristössään.
Uusi venevalkama on varmasti kaikin puolin käyttökelpoinen tyylikkäästi muotoillun aallonmurtajan suojassa. Venepaikkoja on kymmeniä. Osa paikoista on jo käytössä ja osa odottaa uusia tulokkaita. Veneiden ulkomuotokin on muuttunut. Vanhojen elämää nähneiden soutuveneiden sijaan valkamaan on ilmestynyt moottoriveneitä ja jopa pieniä matkaveneitä.
Metsikössä kumollaan ollut vanha penkki
on saanut uuden elämän, ehkä vain väliaikaisen?
Mitä tapahtuu vanhalle venevajalle? Saako se jäädä, vai puretaanko se? Rakennetaanko tilalle entistä ehompi rakennus vai rakennetaanko mitään? Voivatko uusi ja vanha elää rinnakkain? Vielä toistaiseksi vanhus seisoo vankasti omalla paikallaan…
maisema maisemanmuutos venevaja venevalkama ympäristö